Iэпщацэм и топитIым ещанэ увыпIэр кърегъэхь
Урысей Федерацэм футболымкIэ и чемпионатым, 2001 гъэм къалъхуахэр зыхэтым, и кIэух зэIущIэхэр мы махуэхэм Мэзкуу щокIуэкI. «Спартак-Налшыкым» и ныбжьыщIэхэр абы ехъулIэныгъэ яIэу хэтщ.
ПэщIэдзэ джэгугъуитIым Мэзкуу и «Спартак»-мрэ Санкт-Петербург и «Зенит»-мрэ къыщыхагъэщIа иужькIэ налшыкдэсхэм зызэщIакъуэжащ икIи адэкIэ зыми къапикIуэтакъым. Владивосток и «Луч-Энергия»-м бжыгъэшхуэкIэ зэрытекIуам абыхэм къаруущIэ къахилъхьащ икIи зыхэт гупым и кIэух зэIущIэри хъарзынэу ирагъэкIуэкIащ.
Смоленск и ЦРФСО-ри хущIэкъуащ ещанэ увыпIэр иубыдыну. Абы хуэфэщэнуи зэIущIэр ирагъэжьащ икIи епщыкIубланэ дакъикъэм «Спартак-Налшыкым» и гъуэм топ дигъэкIащ. Лъэныкъуэхэм дапхуэдизу гугъу зрагъэхьами джэгум и япэ Iыхьэ ныкъуэм бжыгъэм зихъуэжакъым.
Загъэпсэхуу къихьэжа иужькIэ налшыкдэсхэм я гъуащхьауэ Iэпщацэм и зэфIэкI лъагэр къызыкъуихащ. ЯпэщIыкIэ абы бжыгъэр зэхуэдэ ищIыжащ, къыкIэлъыкIуэу «Спартак-Налшыкыр» тезыгъэкIуа топри я хьэрхуэрэгъухэм яхудигъэкIащ.
Арати, 2:1-уэ джэгур иухащ. Абы и фIыгъэкIэ ди щIалэхэм зыхэт гупым ещанэ увыпIэр щаубыдащ. «Спартак-Налшыкым» япэ къищар Мэзкуу и «Спартак»-мрэ Санкт-Петербург и «Зенит»-мрэ я ныбжьыщIэ командэхэращ.
АдэкIэ налшыкдэсхэр щIэбэнынущ зэхьэзэхуэм и етхуанэ увыпIэм. Абы папщIэ нобэ IущIэнущ адрей гупым ещанэ щыхъуа Калинин-град и «Балтика»-м и футболист ныбжьыщIэхэм.
